Veiligheidswagte skiet glo omstander dood ná ligte botsingArgieffoto Drie SBV-veiligheidswagte is in hegtenis geneem nadat hulle Dinsdagmiddag glo ŉ persoon doodgeskiet het ná ŉ ligte ongeluk met hul geldwa in Hillbrow, Johannesburg. “Nog twee mense is in die voorval beseer,” het lt.kol. Khensani Magoai, ŉ polisiewoordvoerder, gesê. “ŉ Swart Toyota-bakkie het glo die geldwa getref,” het Magoai gesê. “Die veiligheidswagte het op die bakkie se insittendes losgebrand. Die persone het gevlug. Een omstander is tydens die voorval doodgeskiet en twee ander mense is beseer.” Die beseerdes is na ŉ nabygeleë hospitaal geneem vir verdere behandeling. Die veiligheidswagte word aangekla van moord en poging tot moord en moet Woensdag in die landdroshof in Hillbrow verskyn. – SAPA